
МЕХАНИЗЪМ 
НА ОБЩИНА КАМЕНО 
ЗА СЕЛЕКЦИЯ И ПОДБОР НА КУЛТУРНИ ОПЕРАТОРИ


Раздел I.
ОБЩИ ПОЛОЖЕНИЯ
Чл.1. С настоящия Механизъм се регламентират реда и условията за финансиране на инициативи в сферата на културата с общински средства като част от събитията, включени в ежегодния Календар на културните събития на Община Камено. Същите са насочени към опазване културното наследство и памет, обогатяване на културната идентичност, развитие на творческия потенциал и капацитети, подобряване на достъпа до култура на жителите на общината, насърчаване на обмени и партньорства на местно, национално и световно ниво, създаване на конкурентноспособни културни продукти, развитие на изкуството, творческите и културни индустрии и културния туризъм, популяризиране на българската култура по света.
Чл.2. (1) Целта на Механизма е да подберат на конкурсен принцип проекти, с които се стимулира многообразието на културния живот в община Камено и активното участие на гражданите в изпълнението на общинската политика в сферата на културата при спазване на принципите на равнопоставеност, максимална ефективност, публичност и контрол при разпределение на финансовите средства за култура на Община Камено. 
(2) Механизмът кореспондира и със заложените цели на Плана за интегрирано развитие на Община Камено (2021-2027).
Чл.3. В рамките на общинския бюджет Община Камено предоставя целево финансиране на конкурсен принцип на културните оператори за развитие на културното съдържание и промотиране на всички видове изкуства на територията на града и общината, в това число материално и нематериално културно наследство.
Чл.4. Средствата за Механизма се набират от:
1. бюджета на Община Камено.;
2. целеви програми и проекти в областта на културата;
3. дарения, завещания и спонсорство от български и чуждестранни физически и юридически лица;
4. други източници, определени с Решение на Общински съвет Камено; 
Чл. 5. Средствата по Механизма се залагат в бюджета на Община Камено – Дейност 759 „Други дейности по културата” и се изразходват по общия ред, определен с този Механизъм и подписаните договори с културните оператори.
Чл.6. (1) Културните оператори, които могат да участват за целево финансиране от Община Камено за реализация на проект са:
1. Културни организации по смисъла на чл.10, ал.1, т.1 от Закона за закрила и развитие на културата - лица, регистрирани по реда на Търговския закон, на Закона за юридическите лица с нестопанска цел или на Закона за кооперациите;
2. Творческите съюзи - сдружения с нестопанска цел, които обединяват лица, извършващи сродна творческа дейност в областта на културата по чл. 10, ал. 3 от Закона за закрила и развитие на културата;
3. Културни организации съгласно чл. 4, ал. 1 от Закона за закрила и развитие на културата;
4. Лица, осъществяващи дейност като частни културни организации, учредени съгласно Закона за народните читалища;
5. Физически лица с българско гражданство, регистрирани като самоосигуряващи се и развиващи вид изкуство, включително опазване на материалното и нематериалното културно наследство – дебютанти, ученици в училища по изкуства, артисти в неравностойно положение, професионални артисти, любители артисти.
(2) За да получат целево финансиране от Общината, културните оператори следва да са осъществявали дейности, свързани със създаване/реализиране/представяне на културни продукти минимум една година през последните три календарни години.
(3) В процедура чрез подбор не може да участват и средства от Механизма не се предоставят на културни оператори, които:
1. са в ликвидация, обявени са в несъстоятелност или са в производство по несъстоятелност;
2. са поставени под запрещение или са осъдени с влязла в сила присъда на лишаване от свобода за извършено умишлено престъпление от общ характер или за аналогично престъпление в друга държава, член на ЕС или в трета страна;
3. имат финансови задължения към държавата или Община Камено, установени с влязъл в сила акт на компетентен орган;
4. чието проектно предложение, при положение, че отново се подава същото, не е било одобрено през предходните години;
5. не са изпълнили условия по предходно финансиране от общината и/или не са отчели проектите, финансирани от предходни сесии, съгласно изискванията на Механизма;
6. кандидатстват с дейности/разходи, финансирани по друг проект, програма, от общинския или държавния бюджет, бюджета на Общността или друга донорска програма;
7. са подали и/или декларирали неверни данни;
8. са в конфликт на интереси с членовете на Оценителната комисия по Механизма;
(4) За обстоятелствата по чл.6, ал.3, кандидатите попълват декларация по образец. При наличие на обстоятелства по предходната алинея, проектното предложение не се допуска до оценяване.
(5) При настъпване на промени в декларираните обстоятелства по чл.6, ал.3, кандидатът е длъжен да уведоми писмено кмета на Община Камено в 5-дневен срок от настъпване на промяната.
Чл.7. (1) В Културния календар на Община Камено се включват проекти, избрани на конкурсен принцип в тематичните направления:
1. Визуални изкуства – рисуване, скулптура и др.;
2. Сценични изкуства – театър, танц и др.;
3. Литература и превод;
4. Културно наследство;
5. Екранни изкуства – филми и др.;
6. Музика;
7. Дигитални изкуства.
(2) Освен по тематични направления, проектите се разпределят и по следните категории:
1. Категория 1 – „Фестивали и значими събития“– обхваща организирането и провеждането на значими фестивали, биеналета, панаири на изкуствата, отделни събития в различните видове изкуства, социализация на културно-историческото наследство, неформално образование в сферата на културата, стимулиране на иновативни практики и експериментални форми и други еквивалентни прояви, които се реализират на територията на Община Камено, предназначени са за местното население и допринасят за запазване на идентичността на града и общината. Подкрепените събития се индивидуализират в Календара на културните събития на Община Камено. 
2. Категория 2 – „Гражданска активност“ – подкрепя целогодишно реализирането на различни дейности в сферата на културата и инициативи на творчески формации и артисти, включително любителски и непрофесионални, в различните жанрове на изкуството, реализирането на културни инициативи в районите на града и общината, събития, свързани с обучение на деца по изкуства, привличането на хора в неравностойно положение и малцинствени групи към културния живот на града и общината, поддържане на създадените традиции и народното творчество, както и създаване на нови форми и жанрове за привличане на различни публики др. еквивалентни прояви, които се реализират на територията на Община Камено с активното участие на местната общественост и са предназначени за местното население.
Чл.8. Културните продукти следва да включват и екомерки и опазване на зелената градска среда и/или да са насочени към приобщаване на уязвимите групи и деца с увреждания и/или да водят до равенство, социално включване и намаляване на дискриминацията.
Чл. 9. Община Камено подкрепя проекти, които:
1. се изпълняват на територията на Община Камено или на територията на други общини или държави с участието на представители на културни оператори от Община Камено;
2. не създават предпоставки или пряко нарушават човешките права;
3. не подбуждат конфликти и противопоставяне, не създават или подпомагат негативни стереотипи на и/или подбуждат към всякакви форми на дискриминация, не насърчават езика на омразата;
4. не включват дейности, свързани с политически партии и формации или с религиозни институции;
5. при осигуряване на допълнителни средства от собствени или външни източници на финансиране (включително и при кандидатстване по План за възстановяване и устойчивост и/или други програми или схеми за предоставяне на целево финансиране/съфинансиране), ОК може да обяви извънредна сесия за финансиране на проекти по едно, повече или всички направления. В този случай, ако е необходимо, ОК на свое заседание определя условията за кандидатстване, критериите, сроковете, размера на финансирането/съфинансирането и др. изисквания, свързани с обявяване на извънредна сесия. Условието за съфинансиране, предвидено в този правилник, може да не се прилага, ако външните механизми за финансиране не изискват такова.
6. включват дейности/разходи, които са финансирани/съфинансирани   (частичнофинансиране) по друг проект, програма, от общински или държавния бюджет, бюджета на Общността или друга донорска програма. 

Раздел IІ.
УСЛОВИЯ И РЕД ЗА ПРЕДОСТАВЯНЕ НА ФИНАНСОВИТЕ СРЕДСТВА
Чл. 10. Финансовите средства от Механизма се предоставят въз основа на договор, сключен между културния оператор и кмета на Община Камено, след провеждане на конкурс и класиране на проектните предложения.
Чл. 11. Конкурсът се обявява публично на интернет страницата на Общината.
Чл. 12. (1) По Механизма се финансират разходи за:
1. Дейности по разработване и създаване на един или повече нови културни продукти, включително наемане и заплащане на специалисти и експерти и обезпечаването на екип за разработването и създаването на един или повече нови културни продукти/културно съдържание в областта на театъра, музиката, киното, аудиовизията, литературата, художествения превод, танца, цирка, визуалните изкуства, архитектурата, дизайна, фолклора. Допустими са и дейности, включващи нова комбинация от съществуващи културни продукти.
2. Пътувания с цел участие на творци, изпълнители, технически персонал и др. участници-представители на културни оператори от Община Камено в културни събития в други общини и държави.
3. Дейности по транспорт/карго на произведения на изкуството, декори, техника, материали и др., необходими за представянето.
4. Дейности по публично представяне на произведение от сектора на КТИ пред българска публика.
5. Дейности по представяне на създадените нови културни продукти пред публика (наем на помещения и техника и др.).
6. Дейности по разпространение, реклама и популяризиране на представяните произведения на територията на община Камено и на територията на други общини и държави.
7. Дейности по застраховка, съхраняване и охрана на произведения на изкуството и техника на мястото на представяне.
8. Дейности по адаптация на създадения културен/ни продукт/и в нови формати за различни канали или неконвенционални локации и аудитории с цел разпространение на продукта/продуктите и достигане до нови публики и/или социално изолирани групи.
9. Дейности по създаване на дигитално съдържание за разширяване на достъпа до културния/ите продукт/и (мобилни приложения, виртуални турове, дигитални изложби и други).
(2) За да бъдат признати за допустими, разходите за осъществяването на проектите следва да отговарят на следните изисквания, доказани и във финалния отчет по проекта:
1. да са законосъобразни;
2. да са извършени по време на изпълнението на проекта в рамките на договорения срок след датата на сключване на договора и преди изтичане срока на действието му;
3. да са обвързани пряко с дейностите по проекта и да съответстват на одобрения бюджет за изпълнението на проекта;
4. да са придружени със заверени копия на разходооправдателни документи (и/или други счетоводни документи) съгласно националното законодателство и с друга документация, доказваща получаване на стоки и/или услуги;
5. да отговарят на изискванията на действащите нормативни актове в областта на данъчното облагане и на счетоводството;
6. да са отчетени в посочения в договора срок.
(3) Ако дейностите по проекта не са изпълнени, извършените разходи се считат за недопустими.
(4) Разходите се считат за възникнали, когато стойността им е фактурирана и предметът е доставен (в случай на стоки) или изпълнен (в случай на услуги).
Чл. 13. Механизмът не финансира:
1. разходи, свързани със стопанска дейност;
2. индивидуални проекти за обучение, специализация и стипендии;
3. разходи за честване на лични юбилеи, бенефиси и др. подобни събития;
4. разходи с неуредени права по Закона за авторското право и сродните му права;
5. разходи за инициативи и дейности на политически партии и формации или на религиозни институции;
6. разходи по дейности за строително-монтажни работи;
7. разходи за закупуване на земя и сгради;
8. разходи за възстановим ДДС;
9. представителни разходи;
10. разходи за закупуване на дълготрайни материални активи и дълготрайни нематериални активи, с изключение на разходи за откупуване на права - авторски и сродни, пряко свързани с културния/те продукт/и;
11. разходи за принос в натура;
12. разходи за текуща дейност, за наем на офиси и режийни разходи (за ел. енергия, природна газ, телефони, интернет и др.);
13. разходи за заплащане на данъци и такси, извън пряко възникналите от дейностите по проекта;
14. разходи, финансирани по друг проект, програма или каквато и да е друга финансова схема, произлизаща от общинския или националния бюджет, бюджета на Общността или друга донорска програма;
15. разходи, направени преди сключването на договора за реализацията на проекта;
16. непредвидени разходи над одобрените по бюджета на конкретния проект;
17. всички разходи, които не са съотносими към допустимите по Механизма разходи
Чл. 14. В рамките на календарната година бенефициентите могат да кандидатстват с повече от едно проектно предложение.
Чл. 15. Проектните предложения следва да предвиждат мерки за публичност, а при реализацията им трябва да се отбелязва задължително, че проектът се финансира от Община Камено. 
Чл.16. Получателите на финансиране представят финансов отчет с приложени разходоопреавдателни документи, съгласно действащото българско законодателство, както и съдържателен отчет относно изпълнението на проекта.

РЕД ЗА РАЗГЛЕЖДАНЕ И ОЦЕНЯВАНЕ НА ПРЕДЛОЖЕНИЯТА
Чл. 17. (1) Всеки проект се оценява от Оценителна комисия, назначена от Кмета на Община Камено. 
(2) Оценителната комисия е 3-членна, в т.ч. председател и двама членове.
(3) При необходимост Кметът на Община Камено назначава в Оценителната комисия външни експерти, които имат само съвещателен глас.
(4) За работата си лицата по чл.17, ал. 1 и 2  не получават възнаграждение.
(5) Членовете на Оценителната комисия са длъжни да не огласяват обстоятелства, които са узнали в процеса на своята работа.
Чл. 18. (1) Членовете на Оценителната комисия и външните експерти не могат да бъдат лица, които са:
1. съдружници, акционери, членове на управителни и контролни органи или служители на юридическите лица, подали документи за кандидатстване;
2. свързани лица или такива, които имат родствени отношения по права или съребрена линия с лица, подали документи за кандидатстване;
3. в конфликт на интереси.
(2) В началото на всяко заседание председателите, членовете на комисията и външните експерти подписват декларация, удостоверяваща наличие или липса на обстоятелствата по ал.1.
(3) При наличие на обстоятелства по ал.1 председателите, членовете на комисията и външните експерти нямат право да участват в обсъждането, допускането, оценяването и класирането на съответните проектни предложения.
Чл. 19. (1) Оценителната комисия по чл.17 взема решенията си с обикновено мнозинство – повече от половината от присъстващите членове.
(2) Членовете на Оценителната комисия по чл.17 могат да заседават и неприсъствено – чрез технически средства.
Чл. 20. Допускането, оценяването и класирането се извършва съгласно предварително огласени критерии.
Чл. 21. (1) Оценителната комисия установява административно съответствие и допустимост на кандидата и на самото проектно предложение. Тя разглежда и допуска до оценяване проектите, които отговарят на предварително огласените критерии.
(2) При установяване на нередности и/или липса на изискуеми документи Комисията информира кандидата на посочената от него електронна поща.
(3) В 3-дневен срок от получаване на уведомлението кандидатът следва да отстрани допуснатите неточности и/или да представи липсващите документи.
(4) Оценителната комисия съставя протокол за административно съотвествие и допуснимост на кандидатите. Протоколът се подписва от всички членове на комисията.
Чл. 22. (1) Оценителната комисия разглежда и оценява допуснатите проектни предложения по съдържание.
(2) Оценителната комисия може да предложи корекция и/или редукции на бюджета на проекта, както и аргументирани промени в проектните предложения.
(3) Всеки член на комисията оценява индивидуално кандидатстващите проекти.
(4) Оценителната комисия изготвя протокол със Списък с допуснатите до финансиране проекти, съдържащ имената на кандидата и на проекта и размера на отпуснатото финансиране, както и направените предложения за промени в проектите и/или техните бюджети.
(5) Протоколът се подписва от всички членове на комисията и се предоставя за утвърждаване от Кмета на Община Камено. 
(6) В срок от 5 работни дни след утвърждаването на протокола одобрените и неодобрените за финансиране проектни предложения се оповестяват на официалната интернет страница на общината.
Чл. 23. В случаите, когато Оценителната комисия класира проект, но направи редукция на бюджета и/или аргументирани промени в проектното предложение, кандидатът е длъжен в едноседмичен срок след публичното оповестяване на класирането на сайта на Община Камено, писмено да потвърди, че ще реализира проекта съобразно промените и да заведе в деловодството на Общината актуализиран бюджет.
Чл. 24. В случай, че кандидатът не спази сроковете по чл.23, проектът отпада и неговото място се заема от проект, включен в списъка с резерви, събрал най-голям брой точки.
Чл. 25. Финансиране получават проектите, класирани в низходящ ред до изчерпване на отпуснатите по съответното направление средства. 
Чл. 26. С класираните и утвърдени за финансиране кандидати се сключва договор.

РЕД И НАЧИН ЗА КАНДИДАТСТВАНЕ
Чл. 27. Организационно-административното обслужване на Механизма се извършва от Дирекция „Устройство на територията, европроекти, строителство, туризъм и култура“ при Община Камено
Чл. 28. Пакетът от документи по Механизма се публикува на сайта на Община Камено и включва:
1. Механизъм на Община Камено за селекция и подбор на културни оператори;
2. Формуляр за кандидатстване (по приложение);
3. Декларация за попълване от кандидата по образец (по приложение);
4. Критерии за допустимост и за оценка на проектните предложения, изготвени съобразно спецификата на конкурса;
5. Формуляр за окончателен съдържателен и финансов отчет (по приложение).
Чл. 29. Кандидатите представят следните документи:
1. Формуляр за кандидатстване по образец;
2. Декларация за попълване от кандидата по образец.
Чл. 30. (1) Документите за кандидатстване се подават на хартиен и/или на електронен носител, в запечатан плик с четливо изписано името на кандидата и наименованието на проектното предложение.
(2) Кандидатът подава документите в Деловодството на Община Камено с адрес гр.Камено, ул. „Освобождение“, № 101 или на електронен адрес: obshtina@kameno.bg 
(3) В случай, че кандидатът изпраща документите си чрез препоръчано писмо или куриерска служба, разходите са за негова сметка. Той следва да изпрати документите си за участие така, че да обезпечи тяхното пристигане на посочения адрес преди изтичане на крайния срок.
Рискът от тяхната забава или загубване се носи от кандидата.

СКЛЮЧВАНЕ НА ДОГОВОР.
МОНИТОРИНГ И ОТЧИТАНЕ НА ПРОЕКТИТЕ.
Чл. 31. Договорите за финансиране на одобрените проекти се сключват от кмета на Община Камено. Одобреното проектно предложение и неговият бюджет са неразделна част от договора.
Чл. 32. Текущият мониторинг и контролът по изпълнението и отчитането на финансираните проекти се извършва от членовете на Оценителната комисия.
Чл. 33. След приключване на проекта бенефициентът представя в Община Камено на хартиен и/или на електронен носител отчет, съдържащ необходимите технически и финансови данни за реализацията на проекта. Отчетът се придружава с посочените в Приложението материали и със заверени копия на оригиналните разплащателни документи.
Чл. 34. Оценителната комисията разглежда отчетите и съставя протокол, в който предлага на Кмета на Община Камено да приеме напълно, отчасти или да не приеме изпълнението на съответния проект, финансиран по Механизма.
Чл. 35. При непълно и некоректно отчитане на проекта, както и при неизпълнение на клаузи от сключения договор и/или разходване на получените по Механизма средства не по предназначение, бенефициентът възстановява на Община Камено получените средства заедно със законната лихва и се лишава от правото да кандидатства за финансиране по този Механизъм през следващата календарна година.

ЗАКЛЮЧИТЕЛНИ РАЗПОРЕДБИ
§ 1. Механизмът се приема на основание чл. 17, ал. 1, т. 5 и чл. 21, ал.1, т.23 и ал.2 от ЗМСМА с Решение по т.20 от Протокол №18/ 24.04.2025г.на Общински съвет Камено.
§2. Механизмът влиза в сила от датата на влизане в сила на Решението на Общински съвет Камено. 
§3. Механизмът може да бъде изменян и допълван по реда на неговото приемане.

